D ô v o d o v á    s p r á v a

1. Všeobecná časť

              Návrh zákona, ktorým sa zrušuje zákon č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, predkladá na rokovanie Národnej rady Slovenskej republiky poslanec Národnej rady Slovenskej republiky Marián Viskupič.
  	
Cieľom návrhu je zrušiť daň z finančných transakcií, a to z dôvodu jej škodlivého vplyvu na všetky podnikateľské subjekty. Transakčná daň zhoršuje podnikateľské prostredie na Slovensku, negatívne vplýva na konkurencieschopnosť slovenskej ekonomiky a relevantný problém je aj nejednoznačnosť a administratívna náročnosť jej výberu.
           	
Zákon o dani z finančných transakcií postihuje všetky podnikateľské subjekty - právnické aj fyzické osoby - pôsobiace na Slovensku. Táto daň prináša firmám zvýšené náklady, ktoré sa premietnu do spotrebiteľských cien. Zníženie konkurencieschopnosti spoločností na Slovensku a zvýšenie administratívnej záťaže sú ďalšie negatívne dôsledky transakčnej dane. V aktuálnej ťažkej ekonomickej situácii Slovenska, klesajúceho hospodárskeho rastu a medzinárodných otrasoch je potrebné zrušiť túto daň ako celok, a tak odstrániť všetky jej negatívne dosahy.
            
Daň sa vzťahuje na všetky subjekty, okrem zákonom ustanovených výnimiek. Sadzba dane je 0,4 % na každú bezhotovostnú transakciu, okrem transakcií so štátom, odvodov do Sociálnej poisťovne a do zdravotných poisťovní a ďalších vymenovaných výnimiek, s maximálnym limitom 40 eur za prevod. Pre účty v zahraničných bankách tento limit neplatí a samotný výpočet dane je na pleciach podnikateľov. Hotovostné výbery z bankomatov sú zdaňované sadzbou 0,8 % bez maximálneho limitu. 
	
Daň z finančných transakcií je podľa predkladateľov nespravodlivá, priamo penalizuje ekonomickú aktivitu, zdaňuje úspech a brzdí ekonomiku. V takejto forme neexistuje v žiadnej krajine eurozóny. Existuje iba v Maďarsku, Venezuele a dvoch ďalších krajinách juhoamerického kontinentu. Skúsenosti z Maďarska naznačujú, že výnosy z tejto dane nebudú také vysoké ako sa uvádza. Rada pre rozpočtovú zodpovednosť dospela k iným výsledkom, než sú oficiálne prognózy. V Maďarsku táto daň funguje už viac ako 10 rokov a sadzba bola niekoľkokrát zvyšovaná, pretože nepriniesla očakávaný efekt. Banky navyše zvýšili poplatky pre klientov, aby kompenzovali náklady na zavedenie systému výberu daní. Zavedená daň už v prvých mesiacoch navyše spôsobuje nárast šedej ekonomiky, keďže podnikateľské subjekty obchádzajú bezhotovostné transakcie podobne ako v Maďarsku.
            
Ministerstvo financií Slovenskej republiky neprezentovalo žiadne argumenty dokazujúce, že existencia tejto dane nespôsobuje viac škôd ako je potenciálny prínos do štátneho rozpočtu. Neexistuje kalkulácia ušlých príležitostí a odhad počtu subjektov, ktoré zaregistrujú svoje spoločnosti v zahraničí alebo odídu zo Slovenska. Zavedenie tejto dane, spolu so zvýšením dane z príjmu právnických osôb a narastajúcou zložitosťou systému, odrádza zahraničných investorov a zásadne znižuje príťažlivosť Slovenska pre umiestnenie zahraničných, ale i domácich investícií.
            
Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

            Návrh zákona predpokladá negatívne vplyvy na rozpočet verejnej správy, pozitívne vplyvy na podnikateľské prostredie a sociálne vplyvy, nepredpokladá vplyvy na informatizáciu spoločnosti, služby verejnej správy pre občana, životné prostredie, a ani vplyvy na manželstvo, rodičovstvo a rodinu.


1. Osobitná časť

K čl. I.

Vypúšťa sa čl. I zákona č. 279/2024 Z. z. Ide o článok, ktorý zaviedol do právneho poriadku samotnú daň z finančných transakcií.  

K čl. II

V súvislosti so zrušením dane z finančných transakcií sa primerane upravuje aj zákon č. 595/2003 Z. z. o dani z príjmov v znení neskorších predpisov, a to tak, že v § 19 ods. 3 písm. j) sa vypúšťa daň z finančných transakcií. Primerane k tomu sa upravuje aj znenie poznámky pod čiarou. 

K čl. III

      K bodu 1

Vypúšťa sa citácia v poznámke pod čiarou k odkazu 1 v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, a to v súvislosti so zrušením dane z finančných transakcií. 

      K bodu 2

     Navrhuje sa prechodné ustanovenie, podľa ktorého povinnosť zaplatiť a odviesť daň z finančných transakcií za obdobie od. 1. januára 2026 do 14. novembra 2026 a na túto daň naviazané penále, zaniká (§ 165r ods. 1).  Ďalej sa navrhuje, aby správca dane vrátil sumu zodpovedajúcu odvedenej zaplatenej dani z finančných transakcií za obdobie od. 1. januára 2026 do 14. novembra 2026 tomu, od koho ju prijal (platiteľ) (§ 165r ods. 2). Ak správca dane prijal v období od. 1. januára 2026 do 14. novembra 2026 daň z finančných transakcií priamo od daňovníka, vráti ju daňovníkovi (§ 165r ods. 3). 

K čl. IV

Účinnosť predkladaného návrhu zákona sa navrhuje od 15. novembra 2026.

